作者：魏了翁
词牌/韵律：贺新郎

paragraphs: 谁主谁为客。
叹人生、别离容易，会逢难得。
省户高门十年梦，瞥忽浑如昨夕。
风不定、乱云飞急。
本自无心图富贵，也元知、富贵无缘逼。
且还我，兔园策。
谁知一曲柯亭笛。
向天涯、依然解后，长安本色。
怪我阿奶今老眼，已是看朱成碧。
但犹记、黄裳曾识。
多谢殷勤无以报，愿阿奶、长健如今日。
送公子，上霄极。